May | 2016 | Bo-Karoo
Posted on May 15, 2016 by Leonette Smit
Om totsiens te sê aan twee toegewyde lidmate in 'n steeds kwynende gemeente, is glad nie lekker nie.
Francois en Mara Augustyn verlaat die gemeente vir Henneman, waar hulle dogter woon. Hulle verkoop hulle plaas aan 'n boer wie se grond deur SKA opgekoop is.
Na Francois se ma se dood in 2000, kom woon hulle op die plaas. Francois, wat op Môreson opgroei en skoolgaan op Vanwyksvlei, is goed bekend met die plaaslewe al was hy al die jare in die bankwese.
Mara dien as skriba in die gemeente vir 14 jaar. In hierdie tyd het hulle 11 leraars sien kom en gaan. Sommige slegs vir 'n interim tydperk. Frans speel 'n leidende rol in die kerkraad en in ringssake.
Ons is dit direk aan Francois en Mara te danke dat ons hierheen beroep is. Verlede jaar, tydens 'n vakansie, gaan soek hulle Ds. Nico Du Toit op – 'n predikant van desjare in Somerset-Oos se dae waar hulle saam-saam 'n begin gemaak het. In hulle gesprek oor Vanwyksvlei en hoe moeilik dit is om in hierdie afgeleë wêreld, met 'n klein gemeente, 'n predikant te kan behou, word ons name genoem as 'n moontlikheid. Want Johan en Nico Du Toit was kollegas in Kommandement Oos-Kaap sowat 'n kwart eeu gelede. Later vul Nico die posisie van Kommandementskapelaan van die Noord-Kaap. En na afloop van ons posistiewe ervaring van die Kalahari en die Boesmanland tydens ons sabbatsjaar, gesels ons lekker met die Du Toits oor die lieflike Noord-Kaap wat ons so na aan die hart lê.
Danksy Francois en Mara, word Johan se naam later genoem as 'n moontlike volgende kontrakleraar. En die res, soos hulle sê, is geskiedenis…